Vizita acestuia la Chișinău este cu atât mai importantă în actualul context geopolitic dificil și vine după întâlnirea de la București cu Oleg Serebrian, viceprim-ministru pentru Reintegrare al Republicii Moldova. Președintele Senatului României i-a transmis acestuia îngrijorarea Bucureștiului față de retorica tot mai agresivă a Federației Ruse la adresa Republicii Moldova și a conducerii sale pro-europene, precum și tentativele de destabilizare a țării, inclusiv prin intermediul Transnistriei.
"Problema transnistreană are nevoie de o soluție pașnică și durabilă, în conformitate cu dreptul internațional, respectându-se suveranitatea și integritatea teritorială a Republicii Moldova, dar fără a i se afecta parcursul său european" a subliniat Ciucă.
România continuă să susțină Republica Moldova și opțiunea sa de a fi parte a familiei europene, iar PNL și guvernele liberale au pus umărul la deciziile importante privind agenda europeană a Moldovei, așa cum transmit liberalii. Aceștia amintesc obținerea statutului de stat candidat la UE în iunie 2022, respectiv decizia de deschidere a negocierilor de aderare la UE în decembrie 2023.
Prezența lui Nicolae Ciucă la Chișinău în aceste zile arată suportul total al României pentru Moldova. În acest context, este important de amintit faptul că, pe lângă suportul diplomatic, România a ajutat constant românii de peste Prut.
În date statistice, în cei 10 ani de la semnarea Acordului de asociere și liber schimb cu UE, România a devenit primul partener comercial al Republicii Moldova, de la 1 miliard de euro în 2014, la 3 miliarde de euro în 2024.
Din punct de vedere al educației, România acordă anual circa 14 mii de burse pentru elevii și studenții din Republica Moldova. Totodată, România este primul investitor străin în Republica Moldova, cu peste 400 de milioane de euro. Și, foarte important, România sprijină Moldova din punct de vedere energetic, de asemenea.
Mai mult, Guvernul Ciucă a sprijinit Republica Moldova și prin ajutorul în valoare de 100 de milioane de euro decis în februarie 2022, cu prilejul ședinței comune a Guvernului României și Guvernului Republicii Moldova desfășurate la Chișinău.